Фолкер Браун
В Илмската долина

Превод от немски: Венцеслав Константинов, —

chitanka.info

Небето е диво от бурята,

пълно е с облаци сиви, полето

и денем е мрачно — като душата ми.

Сред застроената строга природа

сам се разхождам, а бурята блъска гората —

юмрукът ми тъй би желал да разтърси света!

Някога с толкова радост живеех

вкупом с другарите. Нужен им бях

постепенно реки, градове да променям;

и те също нужни ми бяха.

Тук през лъката по-черна минавай, МИЛА РЕКА,

изтръгни, както стори по-рано и с друг,

от гърдите ми думите!

Познавах ги дълго, а дните

изпълваше труд до насита —

в нощта продължаваше шумният разговор.

Разравяй, рекичке, тъмната почва;

не мога да дишам аз без приятели —

и все пак дишам, живея!

Тук вече никой не ме утолява,

не ми подарява покой;

блажено не мога с него

далеч от света да се скрия.

Ах, разбунтувай се сред укрепените пак

брегове, отскубни се,

рекичке, руслото си днес на чувствата преотстъпи!

При разпилените, дейни

събратя, които и ще да са, трябва да ида

и никога вече да не напусна голямата общност.

Каквото и днес да начена, сред тях

едва аз ще съм аз,

ще мога да дишам, отново да чувствам

себе си в своята гръд.

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.